CELEX: 22021D1887
Language: mt
Date: 2021-10-08 00:00:00
Title: Deċiżjoni Nru 2/2021 tal-Kumitat ta’ Assoċjazzjoni fil-Konfigurazzjoni tal-Kummerċ tat-8 ta’ Ottubru 2021 dwar il-valutazzjoni pożittiva tal-fażi 1 kif stabbilit fl-Anness XVI-B tal-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Georgia, min-naħa l-oħra [2021/1887]

29.10.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 386/40
               
            
         DEĊIŻJONI Nru 2/2021 TAL-KUMITAT TA’ ASSOĊJAZZJONI FIL-KONFIGURAZZJONI TAL-KUMMERĊ
         tat-8 ta’ Ottubru 2021
         dwar il-valutazzjoni pożittiva tal-fażi 1 kif stabbilit fl-Anness XVI-B tal-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Georgia, min-naħa l-oħra [2021/1887]
         IL-KUMITAT TA’ ASSOĊJAZZJONI FIL-KONFIGURAZZJONI TAL-KUMMERĊ,
         Wara li kkunsidra l-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Georgia, min-naħa l-oħra, u b’mod partikolari l-Artikolu 146 tiegħu,
         Billi:
         
                     (1)
                  
                  
                     Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Georgia, min-naħa l-oħra (il-“Ftehim”) ġie ffirmat fis-27 ta’ Ġunju 2014 u daħal fis-seħħ fl-1 ta’ Lulju 2016.
                  
               
                     (2)
                  
                  
                     Il-Preambolu tal-Ftehim jirrikonoxxi l-impenn tal-Georgia biex progressivament tapprossimizza l-leġiżlazzjoni tagħha fis-setturi rilevanti ma’ dik tal-Unjoni, f’konformità mal-Ftehim u biex timplimentaha b’mod effettiv, u b’hekk tikkontribwixxi għal assoċjazzjoni politika u integrazzjoni ekonomika eqreb tal-Georgia mal-Unjoni għaċ-ċittadini kollha tal-Georgia inklużi l-komunitajiet diviżi bil-konflitt.
                  
               
                     (3)
                  
                  
                     F’konformità mal-Artikolu 147 tal-Ftehim, il-Partijiet jaqblu li l-ftuħ effettiv u reċiproku tas-swieq rispettivi tagħhom għandu jintlaħaq gradwalment u simultanjament.
                  
               
                     (4)
                  
                  
                     Skont l-Artikolu 146 tal-Ftehim, jenħtieġ li l-Georgia tiżgura li l-leġiżlazzjoni tagħha dwar l-akkwist pubbliku tiġi gradwalment approssimata mal-acquis tal-Unjoni dwar l-akkwist pubbliku, u li l-approssimazzjoni mal-acquis tal-Unjoni titwettaq f’fażijiet konsekuttivi kif stabbilit fl-iskeda fl-Anness XVI-B tal-Ftehim.
                  
               
                     (5)
                  
                  
                     F’konformità mal-Artikolu 146 tal-Ftehim, trid tittieħed deċiżjoni mill-Kumitat ta’ Assoċjazzjoni fil-konfigurazzjoni tal-Kummerċ għal kull waħda mill-fażijiet stabbiliti fl-Anness XVI-B tal-Ftehim fuq il-bażi ta’ valutazzjoni pożittiva minn dan il-Kumitat.
                  
               
                     (6)
                  
                  
                     L-Anness XVI-B tal-Ftehim jistipula r-rekwiżiti li għandhom jiġu ssodisfati mill-Georgia għat-tlestija tal-Fażi 1,
                  
               ADOTTA DIN ID-DEĊIŻJONI:
         
            Artikolu 1
            Qed tingħata opinjoni favorevoli għall-pjan ta’ direzzjoni komprensiv approvat mill-Gvern tal-Georgia fid-Digriet Nru 536 tal-Gvern tal-Georgia tal-31 ta’ Marzu 2016, “Dwar il-bidliet ippjanati fil-qasam tal-Akkwist Pubbliku previsti f’konformità mal-obbligi bejn il-Georgia u l-UE fil-kamp ta’ applikazzjoni tal-Ftehim dwar Żona ta’ Kummerċ Ħieles Approfondita u Komprensiva (Deep and Comprehensive Free Trade Area, DCFTA)” kif emendat mid-Digriet Nru 154 tat-22 ta’ Jannar 2018 u d-Digriet Nru 974 tat-12 ta’ Ġunju 2020 tal-Gvern tal-Georgia.
         
         
            Artikolu 2
            Qed tingħata valutazzjoni pożittiva fir-rigward tat-tlestija mill-Georgia tal-fażi 1 kif stabbilit fl-Anness XVI-B tal-Ftehim fuq il-bażi tar-raġunijiet previsti fl-Anness ta’ din id-Deċiżjoni.
         
         
            Artikolu 3
            Din id-Deċiżjoni ġiet stabbilita bil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Kroata, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Żvediża, Taljana, Ungeriża u bil-lingwa tal-Georgia, b’kull test ikun ugwalment awtentiku.
         
         
            Artikolu 4
            Din id-Deċiżjoni għandha tidħol fis-seħħ fil-jum tal-adozzjoni tagħha.
         
         
            Magħmul fi Brussell, it-8 ta’ Ottubru 2021.
            
               
                  Għall-Kumitat ta’ Assoċjazzjoni fil-konfigurazzjoni tal-Kummerċ
               
               
                  Il-President
               
               Genadi ARVELADZE
            
            
               
                  Is-segretarji
               
               Mariam GABUNIA
               Rikke MENGEL-JØRGENSEN
            
         
      
      
         
            ANNESS
            F’konformità mal-Anness XVI-B tal-Ftehim, imsemmija fil-Kapitolu 8 tiegħu dwar l-akkwist pubbliku, għandhom jiġu ssodisfati l-kundizzjonijiet li ġejjin għat-tlestija tal-Fażi 1:
            
                        (1)
                     
                     
                        L-implimentazzjoni tad-dispożizzjonijiet li ġejjin tal-Ftehim:
                        
                                    (a)
                                 
                                 
                                    Artikolu 143(2);
                                 
                              
                                    (b)
                                 
                                 
                                    Artikolu 144
                                 
                              
                  
                        (2)
                     
                     
                        Qbil dwar l-Istrateġija tar-Riforma stabbilita fl-Artikolu 145 tal-Ftehim.
                     
                  
               Rekwiżit (1)(a):
            
            Fir-rigward tal-ewwel parti tal-ewwel rekwiżit, l-Artikolu 143(2) tal-Ftehim jipprovdi li:
            “Il-Georgia b’mod partikolari għandha taħtar:
            
                        (a)
                     
                     
                        korp eżekuttiv fil-livell ta’ gvern ċentrali bil-kompitu li jiggarantixxi politika koerenti u l-implimentazzjoni tagħha fl-oqsma kollha relatati mal-akkwist pubbliku. Dan il-korp jiffaċilita u jikkoordina l-implimentazzjoni ta’ dan il-Kapitolu u jiggwida l-proċess ta’ approssimazzjoni gradwali mal-acquis tal-Unjoni, kif stipulat fl-Anness XVI-B tal-Ftehim;
                     
                  
                        (b)
                     
                     
                        korp imparzjali u indipendenti li jkollu l-kompitu li jirrevedi d-deċiżjonijiet meħuda mill-awtoritajiet kontraenti jew entitajiet matul l-għoti ta’ kuntratti. F’dan il-kuntest, “indipendenti” tfisser li dak il-korp ikun awtorità pubblika li hija separata mill-entitajiet kontraenti u l-operaturi ekonomiċi kollha. Għandu jkun hemm possibbiltà li d-deċiżjonijiet meħuda minn dan il-korp ikunu suġġetti għal reviżjoni ġudizzjali.”.
                     
                  Ir-rekwiżit skont l-Artikolu 143(2)(a) tal-Ftehim tlesta fit-23 ta’ April 2014 bid-Digriet Nru 306 tal-Gvern tal-Georgia.
            Il-korp eżekuttiv ċentrali fil-livell ta’ gvern ċentrali tal-Georgia inkarigat li jiggarantixxi politika koerenti u l-implimentazzjoni tagħha fl-oqsma kollha relatati mal-akkwist pubbliku huwa l-Aġenzija tal-Akkwist Pubbliku tal-Istat (State Procurement Agency, SPA) tal-Georgia. L-SPA hija entità ġuridika indipendenti skont id-dritt pubbliku awtorizzata biex tiżgura l-konformità mad-dispożizzjonijiet tal-Liġi dwar l-Akkwisti Pubbliċi tal-Istat (PPL) u t-twettiq tagħhom.
            L-SPA ġiet stabbilita bid-Digriet Nru 223 tal-5 ta’ Ġunju 2001 tal-President tal-Georgia, li kien ibbażat fuq il-PPL adottat fid-9 ta’ Diċembru 1998 mill-Parlament tal-Georgia. Aktar tard l-SPA ngħaqdet mal-Aġenzija tal-Kompetizzjoni tal-Georgia (Georgian Competition Agency, GCA). Wara l-iffirmar tal-Ftehim ta’ Assoċjazzjoni, biex jiġu ssodisfati bis-sħiħ ir-rekwiżiti, l-SPA u l-GCA ġew diviżi f’żewġ istituzzjonijiet separati. Għaldaqstant, l-istatus attwali tal-SPA ġie ddeterminat mid-Digriet Nru 306 tal-Gvern tal-Georgia tat-23 ta’ April 2014.
            L-attivitajiet tal-SPA huma rregolati mill-Kostituzzjoni tal-Georgia, mill-ftehimiet internazzjonali, inklużi l-Ftehim, id-dritt tal-Georgia u l-Istatut tal-SPA. Il-kontroll mill-Istat fuq l-attivitajiet tal-SPA huwa implimentat mill-Gvern tal-Georgia. Il-Gvern tal-Georgia japprova wkoll l-istruttura u l-Istatut tal-SPA.
            Il-President tal-SPA jinħatar u jitneħħa mill-Prim Ministru tal-Georgia.
            Il-persunal tal-SPA jiġi rreklutat u promoss f’konformità mal-Kodiċi tax-Xogħol tal-Georgia. L-għadd totali ta’ persunal permanenti bħalissa huwa ta’ 123, u 22 impjegat huma impjegati fuq bażi ta’ kuntratt għal perjodu limitat li jidher li hu adegwat fid-dawl tal-funzjonijiet li twettaq bħalissa l-SPA.
            L-SPA bniet reputazzjoni qawwija fl-amministrazzjoni tal-Gvern tal-Georgia, kif ukoll fost l-Istituzzjonijiet Finanzjarji Internazzjonali, il-komunità tad-donaturi u l-partijiet ikkonċernati internazzjonali, għall-eżerċizzju tad-dmirijiet u r-responsabbiltajiet tagħha b’mod effiċjenti u effettiv. L-SPA għandha rwol ċentrali biex tiffaċilita u tikkoordina l-implimentazzjoni tal-obbligi skont il-Ftehim u tiggwida l-proċess ta’ approssimazzjoni gradwali mal-acquis tal-Unjoni, kif stipulat fl-Anness XVI-B tal-Ftehim. L-SPA għandha l-kapaċità li tappoġġa b’mod effettiv l-iżvilupp tas-sistema tal-akkwist pubbliku (inkluż ix-xenarju legali u l-ekosistema kollha) fil-Georgia.
            Il-firxa ta’ funzjonijiet li d-dritt tal-Georgia jagħti lill-SPA tkopri r-rekwiżiti ġenerali rakkomandati fil-prattika internazzjonali għal tali istituzzjonijiet biex jappoġġaw it-titjib tal-qafas legali u jsaħħu l-kapaċità operattiva fil-livell tal-awtoritajiet kontraenti u tal-operaturi ekonomiċi. Il-funzjoni regolatorja, il-funzjoni ta’ monitoraġġ, il-helpdesk u l-funzjonijiet ta’ taħriġ huma eżerċitati b’mod adegwat mill-SPA.
            Il-funzjonijiet addizzjonali tal-SPA huma dawn li ġejjin:
            
                        —
                     
                     
                        il-monitoraġġ tal-proċess tal-akkwist pubbliku;
                     
                  
                        —
                     
                     
                        it-tħejjija u l-pubblikazzjoni ta’ atti normattivi subordinati li jirregolaw il-proċess tal-akkwist pubbliku;
                     
                  
                        —
                     
                     
                        l-istudju u l-analiżi tas-sitwazzjoni fis-sistema tal-akkwist pubbliku fuq il-bażi tar-rapporti rċevuti mill-awtoritajiet kontraenti u l-preżentazzjonijiet proposti lill-Gvern tal-Georgia biex jieħu d-deċiżjonijiet rilevanti;
                     
                  
                        —
                     
                     
                        it-tħejjija ta’ programmi ta’ taħriġ u għodod metodoloġiċi standard u speċjali, l-organizzazzjoni ta’ seminars u ta’ taħriġ għall-awtoritajiet awtogovernattivi ċentrali u lokali, ir-rappreżentanti tal-media tal-massa u persuni interessati oħrajn;
                     
                  
                        —
                     
                     
                        il-ħolqien, l-aġġornament u s-superviżjoni ta’ bażi ta’ data tal-akkwist pubbliku unifikata;
                     
                  
                        —
                     
                     
                        il-forniment ta’ servizzi ta’ konsulenza lill-awtoritajiet kontraenti;
                     
                  
                        —
                     
                     
                        l-appoġġ għall-introduzzjoni ta’ teknoloġiji moderni tal-informazzjoni u l-komunikazzjoni fis-sistema tal-akkwist pubbliku;
                     
                  
                        —
                     
                     
                        l-appoġġ għall-funzjonament tas-Sistema Elettronika Unifikata tal-Akkwist Pubbliku u l-iżgurar tal-fluss tad-dokumenti elettroniċi matul il-proċedimenti tal-akkwisti pubbliċi;
                     
                  
                        —
                     
                     
                        il-kunsiderazzjoni tat-tilwim li jinqala’ matul l-akkwisti pubbliċi;
                     
                  
                        —
                     
                     
                        is-sorveljanza tal-legalità tal-proċeduri tal-akkwist pubbliku u d-determinazzjoni tal-politika għar-regolamentazzjoni tal-proċedimenti tal-akkwisti pubbliċi;
                     
                  
                        —
                     
                     
                        iż-żamma tal-Lista s-Sewda u l-Lista l-Bajda;
                     
                  
                        —
                     
                     
                        l-identifikazzjoni u/jew l-integrazzjoni ta’ oġġett ta’ akkwist pubbliku fis-sistema ta’ klassifikazzjoni;
                     
                  
                        —
                     
                     
                        tt-twettiq ta’ offerti kkonsolidati għal ċerti oġġetti ta’ akkwist pubbliku;
                     
                  
                        —
                     
                     
                        it-tħejjija ta’ rapport annwali dwar l-attivitajiet tagħha u l-preżentazzjoni tiegħu lill-Gvern tal-Georgia sal-15 ta’ Mejju ta’ kull sena u l-pubblikazzjoni tar-rapport fil-website tal-SPA.
                     
                  Ir-rekwiżit skont l-Artikolu 143(2)(b) tal-Ftehim tlesta fit-2 ta’ Lulju 2020 bil-Liġi tal-Georgia Nru 6730.
            B’din il-Liġi tal-Georgia Nru 6730, l-eks korp ta’ rieżami “il-Kunsill għas-Soluzzjoni tat-Tilwim” (traduzzjoni formali mil-lingwa tal-Georgia) ġie abolit u ġie stabbilit korp pubbliku indipendenti u imparzjali ġdid. Il-korp amministrattiv li għadu kif twaqqaf se jiffunzjona bħala korp ta’ rieżami li jikkonċerna l-ilmenti li jirrigwardaw l-akkwist pubbliku, is-sħubijiet pubbliċi privati u l-attivitajiet ta’ konċessjonijiet. L-emendi magħmula mil-Liġi tal-Georgia Nru 6730 applikaw ukoll għal kwistjonijiet relatati mal-għoti ta’ kuntratti permezz ta’ akkwist “simplifikat” (dirett, minn sors wieħed), pereż. għall-proċedura biex tintalab l-approvazzjoni tal-Aġenzija Statali għall-Akkwisti għat-twettiq ta’ tranżazzjonijiet ta’ akkwist pubbliku permezz ta’ akkwist “simplifikat” minħabba “neċessità urġenti”.
            Id-dispożizzjonijiet tal-Liġi tal-Georgia Nru 6730 jipprevedu garanziji xierqa relatati mal-indipendenza u l-imparzjalità kif meħtieġ mill-Artikolu 143(2)(b) tal-Ftehim.
            
               Rekwiżit (1)(b):
            
            Fir-rigward tat-tieni parti tal-ewwel rekwiżit, skont l-Artikolu 144 tal-Ftehim, il-Partijiet għandhom jikkonformaw ma’ sett ta’ standards bażiċi għall-għoti tal-kuntratti kollha kif stipulat fil-paragrafi minn 2 sa 15 ta’ dan l-Artikolu dwar il-pubblikazzjoni, l-għoti ta’ kuntratti u l-protezzjoni ġudizzjarja. Dawn l-istandards bażiċi joħorġu direttament mir-regoli u mill-prinċipji tal-akkwist pubbliku, kif regolat fl-acquis tal-akkwist pubbliku tal-Unjoni, inklużi l-prinċipji ta’ nondiskriminazzjoni, trattament ugwali, trasparenza u proporzjonalità.
            Dawn il-prinċipji ġew inkorporati fir-regoli tal-Georgia dwar l-akkwist pubbliku bl-introduzzjoni ta’ sistema tal-akkwist elettroniku fl-2010 u bl-adozzjoni tal-emendi għall-PPL bil-Liġi tal-Georgia Nru 617 tas-6 ta’ April 2017.
            Fl-2010, il-Georgia introduċiet sistema tal-akkwist elettroniku billi ħolqot l-hekk imsejħa “GE-GP” - “Sistema Elettronika Unifikata tal-Akkwist Pubbliku” tal-Georgia. Mill-introduzzjoni tas-sistema tal-akkwist elettroniku, 100 % tal-akkwist pubbliku fil-Georgia jitwettaq permezz tal-akkwist elettroniku, li jiżgura t-trasparenza u jistimula l-kompetizzjoni. It-trasparenza tas-sistema tal-akkwist elettroniku tikkonforma bis-sħiħ mar-rekwiżiti tal-UE tal-prinċipji tal-pubblikazzjoni, billi l-informazzjoni kollha dwar l-avviżi ta’ offerti u l-għoti ta’ kuntratti hija kompletament trasparenti mingħajr ebda restrizzjoni.
            Biex tissodisfa wħud mill-istandards bażiċi l-oħrajn tal-Artikolu 144 tal-Ftehim u biex tittratta n-nuqqas ta’ konformità tal-PPL, l-SPA ħejjiet abbozz ta’ emendi għall-PPL. F’Diċembru 2016, il-Gvern tal-Georgia kien diġà approva l-emendi proposti u sussegwentement bagħathom lill-Parlament tal-Georgia. Dawn l-emendi ġew adottati mill-Parlament tal-Georgia fis-6 ta’ April 2017 bil-Liġi tal-Georgia Nru 617. L-emendi kienu jikkonċernaw id-direzzjonijiet ewlenin li ġejjin: (a) il-prinċipji bażiċi; (b) l-ispeċifikazzjonijiet tekniċi; u (c) il-limiti taż-żmien.
            
                        (a)
                     
                     
                        L-emenda għall-PPL kienet tikkonċerna l-Artikolu 2(c) u l-Artikolu 13 tal-PPL biex jiġu introdotti l-prinċipji ta’ trattament ugwali u proporzjonalità, li ma kinux imsemmija b’mod espliċitu fil-Liġi.
                     
                  
                        (b)
                     
                     
                        L-emenda għall-PPL kienet tikkonċerna l-Artikolu 12-1(6) tal-PPL biex jiġi introdott l-użu ta’ deskrizzjoni ġenerali tal-kriterji ta’ prestazzjoni, tekniċi u/jew funzjonali għad-definizzjoni tal-karatteristiċi tax-xogħlijiet, tal-provvisti jew tas-servizzi meħtieġa. Skont id-dispożizzjoni l-ġdida, l-awtoritajiet kontraenti se jkunu jistgħu jfasslu speċifikazzjonijiet fuq il-bażi ta’ kriterji ta’ prestazzjoni, tekniċi u/jew funzjonali, u b’hekk din se tippermetti l-preżentazzjoni ta’ offerti li jirriflettu d-diversità tas-soluzzjonijiet tekniċi fis-suq. Ġie speċifikat li l-preferenzi għandhom jingħataw lill-kriterji tal-prestazzjoni u funzjonali, meta jitfasslu r-rekwiżiti tal-offerta;
                     
                  
                        (c)
                     
                     
                        L-emenda introduċiet perjodi ta’ żmien raġonevoli għas-sejħa għall-offerti u għall-familjarizzazzjoni mat-termini tal-offerta.
                     
                  Dawn l-emendi għall-PPL daħlu fis-seħħ fid-19 ta’ Lulju 2017. L-emendi l-ġodda żiedu l-limiti taż-żmien għall-preżentazzjoni tal-offerti taħt il-limiti tal-Unjoni wkoll. Bħalissa l-limiti taż-żmien għal kull tip ta’ proċedura, taħt jew ’il fuq mil-limiti tal-Unjoni, huma kif ġej:
            
                        Tip ta’ Proċedura
                     
                     
                        Suġġett
                     
                     
                        Limitu Monetarju
                     
                     
                        Limiti taż-żmien
                     
                  
                        Sejħa għall-Offerti Elettronika
                     
                     
                        Kuntratti ta’ provvisti u servizzi
                     
                     
                        Minn 5 000  GEL sa 150 000  GEL
                     
                     
                        Sebat ijiem
                     
                  
                        ’Il fuq minn 150 000  GEL
                     
                     
                        Għaxart ijiem
                     
                  
                        Kuntratti tax-xogħlijiet
                     
                     
                        Minn 5 000  GEL sa 300 000  GEL
                     
                     
                        Għaxart ijiem
                     
                  
                        ‘Il fuq minn 300 000  GEL
                     
                     
                        20 jum
                     
                  
                        ‘Il fuq mil-limiti minimi tal-Unjoni
                     
                     
                        Kuntratti ta’ provvisti u servizzi
                     
                     
                        EUR 135 000  u aktar
                     
                     
                        30 jum
                     
                  
                        Kuntratti tax-xogħlijiet
                     
                     
                        EUR 5 225 000  u aktar
                     
                  
               Rekwiżit (2):
            
            Fir-rigward tat-tieni rekwiżit tal-Fażi I kif stabbilit fl-Anness XVI-B, tal-Ftehim, meħtieġa l-approvazzjoni ta’ pjan ta’ direzzjoni kif stabbilit fl-Artikolu 145 tal-Ftehim. L-Artikolu 145(1) tal-Ftehim jipprevedi li, qabel il-bidu tal-approssimazzjoni gradwali, il-Georgia għandha tippreżenta lill-Kumitat ta’ Assoċjazzjoni fil-konfigurazzjoni tal-Kummerċ, pjan ta’ direzzjoni komprensiv għall-implimentazzjoni tal-Kapitolu 8 tat-Titolu IV tal-Ftehim bi skedi u objettivi intermedji. Dan il-pjan ta’ direzzjoni, li skont il-Ftehim ta’ Assoċjazzjoni għandu jikkonforma mal-fażijiet u l-iskedi ta’ żmien stabbiliti fl-Anness XVI-B, għandu jinkludi r-riformi kollha f’termini ta’ approssimazzjoni mal-acquis tal-Unjoni u tal-bini ta’ kapaċità istituzzjonali.
            Fil-31 ta’ Marzu 2016, il-Gvern tal-Georgia approva l-pjan ta’ direzzjoni permezz tad-Digriet Nru 536, “Dwar il-bidliet ippjanati fil-qasam tal-Akkwist Pubbliku previsti f’konformità mal-obbligi bejn il-Georgia u l-UE fil-kamp ta’ applikazzjoni tal-Ftehim dwar Żona ta’ Kummerċ Ħieles Approfondita u Komprensiva (DCFTA)”. Dan id-Digriet ġie emendat bid-Digrieti Nru 154 tat-22 ta’ Jannar 2018 u Nru 974 tat-12 ta’ Ġunju 2020 tal-Gvern tal-Georgia.
            Dan il-pjan ta’ direzzjoni jinkludi r-riformi kollha f’termini ta’ approssimazzjoni mal-acquis tal-Unjoni u l-bini tal-kapaċità istituzzjonali u jikkonforma mal-fażijiet u l-iskedi ta’ żmien stabbiliti fl-Anness XVI-B tal-Ftehim f’konformità mal-Artikolu 145 tal-Ftehim.